<classify> WAZIRI wa Nchi, Ofisi ya Rais, Tawala za Mikoa na Serikali za Mitaa, Selemani Jafo amewaagiza maofi sa elimu wa mikoa kuhakikisha wanazipitia shule zote za serikali ili kubaini walimu wakuu wa shule za sekondari ambao wamedumu kwenye nyadhifa hizo kwa zaidi ya miaka mitano hadi kumi na hazijafaulisha wanafunzi kwa kiwango cha juu.Baada ya kufanya uhakiki huo wanapaswa kuchukua hatua za kuwabadilisha madaraka yao na kuwapangia majukumu mengine kwenye shule zao na nafasi zao wapewe walimu wenye uwezo wa kuleta mapinduzi katika elimu kwenye shule hizo.Jafo ametoa agizo hilo hivi karibuni wakati wa ufunguzi wa shule ya Sekondari ya Mji Mpya iliyopo Manispaa ya Morogoro, ambayo imejengwa upya mara baada ya majengo yake ya awali kubomolewa ili kupisha ujenzi wa Reli ya Kisasa SGR huku ujenzi wake ukigharimu kiasi cha Sh bilioni 1.4.Alisema serikali ya awamu ya tano imekuwa ikitoa fedha nyingi kwa ajili ya uboreshaji wa elimu ikiwa na utoaji wa elimu bure kuanzia shule ya awali hadi kidato cha nne na kukarabati upya shule kongwe zikiwemo na za mkoa wa Morogoro.Pia Serikali imekuwa ikijenga shule ikiwemo ya sekondari ya Mji Mpya ambayo majengo yake yana ubora unaostahili sambamba na kutoa posho ya Sh 200,000 kwa walimu wakuu ili kuwawezesha kusimamia vyema uendeshaji wa shule zao.Waziri Jafo alisema kutokana na uwezeshaji huo mkubwa haoni sababu ya shule ambazo pia zina walimu wa kutosha kushindwa kufaulisha wanafunzi wake kwa ngazi ya madaraja ya juu.Mkuu wa shule ana miaka 10 hadi 15 lakini shule yake hakuna daraja la kwanza , la pili wala la tatu bali ni daraja la nne na ziro nyingi ...na wapo walimu wenye uwezo mzuri , maarifa ya kufanya mapinduzi makubwa katika shule zao hawa sasa wapewe nafasi, amesema Jafo.Mbali na walimu , aliwataka wanafunzi nao kuzingatia masomo wakiwa shuleni kwani baadhi yao wanadiriki kushiriki katika vitendo vinavyokwenda kinyume na maadili ya kielimu na hivyo kusababisha washindwe kufanya vizuri kwenye masomo hayo.Kwa upande wa utunzaji wa miundombinu ya shule, Waziri Jafo aliwataka wanafunzi wanaosoma shule za serikali kutunza miundombinu ya shule kwani hakuna mwanafunzi atakayevumiliwa endapo ataharibu miundombinu ya shule kwa makusudi .Waziri Jafo pia aliwasihi wazazi na walezi kuwa ni vyema kuwakanya watoto wao kuwa wamechagulia shule kwa ajili ya kusoma na kutunza miundombinu hiyo ili hata wao wakiondoka wanaaokuja shuleni waweze kusoma .Mbali na hayo , Waziri Jafo aliahidi kufanyia kazi changamoto mbalimbali zilizowasilishwa na viongozi wa mkoa wa Morogoro hasa kwenye kata ya Lukobe eneo ambalo shule hiyo ipo , Mkundi na Kihonda zikiwemo za ubovu wa miundombinu ya barabara, kukosekana kwa zahanati na huduma ya maji.Mkuu wa Mkoa wa Morogoro, Loata Ole Sanare akimkaribisha Waziri Jafo alisema ataendelea kusimamia kikamilifu shule zote za Mkoa huo ili kuinua kiwango cha ufaulu.Mbunge wa Jimbo la Morogoro Mjini CCM , Abdulaziz Abood alisema ataendelea kuunga mkono jitihada za kuinua kiwango cha taaluma katika mkoa huo na kuahidi kutoa zawadi ya Sh milioni 10 kwa shule yoyote ya msingi au sekondari itakayoingia katika kumi bora katika matokeo ya mtihani wa kitaifa.Awali , akisoma risala kwa Waziri Jafo , Ofisa Elimu Sekondari Manispaa ya Morogoro Dk Janeth Balongo aliomba serikali kutatua changamoto zinazoikabili shule ya Sekondari Mji Mpya ikiwemo kukosekana kwa maji, jengo la chakula, jiko, upungufu wa vyumba vya madarasa, uzio wa kuzunguka shule hiyo na kuiomba shule hiyo iwe ya kidato cha tano na sita.  <topic>: kitaifa 